  Виталий Пронин 200 пала ужбергатӥсьёс - вуз карон центр, гостиница возисьёс - люкаськылӥзы Правительствое. Соослы пыр-поч валэктэмын: мар кароно, кышкыт учыръёс медаз ни луэ шуыса. Шӧдӥськиз: кенешонэ люкаськем ужбергатӥсьёс валало югдурлэсь макем лэчыт луэмзэ, улонэз уксёен мертаны уг яра.Кенешонэз радъяз Промышленностья но вуз каронъя министерство, ӧтемын вал Граждан обороная но кышкыт учыръёсъя министерствоысь, ФСБ-ысь, Росгвардиысь специалистъёс. Пумиськон мынӥз «юан - валэктон» амалэн. Татын, нокинэ пыкылытэк, пыр-поч валэктӥзы, мар кароно тырмымтэосты тупатон вылысь.- Котькуд вуз карон центр, кунокуа кыӵе ке но категорие пырыны кулэ, - шуиз промышленностья но вуз каронъя министрлэн воштӥсез Галина Трегубова. - Та бордысь ик потоз, кыӵе куронъёс пуктӥськозы со азе. Уката чурытэсь - 1-тӥ категорие шедисьёслы: татын огдыре 1 сюрслэсь ятыр адями луыны быгатоз, марысь-мар ке, ыштонъёс уно миллионъёсын лыдъяськозы.Промышленностья но вуз каронъя министерствоын вань, пе, трос калык люкаськылон интыосын список - отчы шедемын 195 вуз карон центр, со пӧлысь 74-ез - Ижысь, 61-ез - районъёсысь, кылемъёсыз - Глазовысь, Сарапулысь, Можгалась, Воткаысь. Пусъемын 152 кунокуаос но, пӧлысьтызы данакез - Ижысь. Но таос пӧлысь туж ӧжытэзлэн гинэ туннэ юнматэмын категоризы. Кенешон дыръя алэмын: та ужез ӝегатскытэк лэсьтоно.- Категория юнматэм бере лэсьтоно на кышкытлыклэсь утиськонъя паспорт, - вераз Росгвардилэн вневедомственной охраная ёзэныз кивалтӥсь Виктор Дементьев. - Туннэ нуналлы чылкак 1 вуз карон центрлэн таӵе паспортэз вань, кылемъёсызлэн вужмемын ни, выль куронъёслы уг тупало. Талы ог 2 толэзь кошкоз. Ватсаса коньдон, валамон, кулэ луоз.Шӧдӥськиз: кенешонэ люкаськем ужбергатӥсьёс валало югдурлэсь макем лэчыт луэмзэ, улонэз уксёен мертаны уг яра. Куд-огез пырак кенешон дыръя ик дораз эскерисьёсты ӧтиз: выль вуз карон центр пуктыны дасяськиськом, оло, проектсэ азьло ик эскероно.Элина Кумачёва Туспуктэм: udmurt.ru  